Title: ประกาศกรมสรรพสามิต เรื่อง หลักเกณฑ์ วิธีการ และเงื่อนไข ผ่อนผันการแจ้งราคาขายปลีกแนะนำและโครงสร้างราคาขายปลีกแนะนำ การจดทะเบียนสรรพสามิต และการจัดทำบัญชีรับจ่ายสินค้าที่นำเข้ามาในราชอาณาจักร สำหรับสินค้าที่นำติดตัวเข้ามา หรือนำสินค้าเข้ามาเพื่อเป็นตัวอย่างสินค้าหรือนำเข้ามาโดยมิใช่เพื่อการค้า

ประกาศกรมสรรพสามิต
เรื่อง หลักเกณฑ์ วิธีการ และเงื่อนไข ผ่อนผันการแจ้งราคาขายปลีกแนะนำ
และโครงสร้างราคาขายปลีกแนะนำ การจดทะเบียนสรรพสามิต
และการจัดทำบัญชีรับจ่ายสินค้าที่นำเข้ามา
ในราชอาณาจักร สำหรับสินค้าที่นำติดตัวเข้ามา
หรือนำสินค้าเข้ามาเพื่อเป็นตัวอย่างสินค้าหรือนำเข้า
มาโดยมิใช่เพื่อการค้า[๑]

อาศัยอำนาจตามมาตรา
๑๘ วรรคท้าย มาตรา ๓๒ วรรคท้าย และมาตรา ๑๑๘
วรรคท้ายแห่งพระราชบัญญัติภาษีสรรพสามิต พ.ศ. ๒๕๖๐
อธิบดีกรมสรรพสามิตโดยอนุมัติรัฐมนตรีว่าการกระทรวงการคลัง จึงออกประกาศไว้
ดังต่อไปนี้

ข้อ
๑  ผ่อนผันให้ผู้นำเข้านำสินค้าติดตัวเข้ามาเพื่อเป็นตัวอย่างสินค้าหรือมิใช่เพื่อการค้าตามจำนวนที่ได้รับยกเว้นภาษีสรรพสามิตเนื่องจากเป็นสินค้านำเข้าที่จำแนกประเภทไว้ในภาคที่ว่าด้วยของที่ได้รับยกเว้นอากรตามกฎหมายว่าด้วยของที่ได้รับยกเว้นอากรตามกฎหมายว่าด้วยพิกัดอัตราศุลกากร
ไม่ต้องแจ้งราคาขายปลีกแนะนำและโครงสร้างราคาขายปลีกแนะนำ
ไม่ต้องจดทะเบียนสรรพสามิต
และไม่ต้องจัดทำบัญชีรับจ่ายสินค้าที่นำเข้ามาในราชอาณาจักร

ข้อ
๒  ผ่อนผันให้ผู้นำเข้ายาสูบชนิดบุหรี่ซิกาแรตที่มิใช่ยาสูบชนิดบุหรี่ซิกาแรตที่มีชื่อตราเดียวกับยาสูบชนิดบุหรี่ซิกาแรตที่ผลิตในประเทศ
ติดตัวเข้ามาในราชอาณาจักรเพื่อเป็นตัวอย่างสินค้าหรือมิใช่เพื่อการค้าจำนวนไม่เกิน
๑,๐๐๐ มวน ทางสำนักงานศุลกากรตรวจของผู้โดยสารท่าอากาศยานสุวรรณภูมิ
ไม่ต้องแจ้งราคาขายปลีกแนะนำและโครงสร้างราคาขายปลีกแนะนำ ไม่ต้องจดทะเบียนสรรพสามิต
และไม่ต้องจัดทำบัญชีรับจ่ายสินค้าที่นำเข้ามาในราชอาณาจักร

ข้อ
๓  ผ่อนผันให้ผู้นำสุราหรือยาสูบเข้ามาในราชอาณาจักรเพื่อเป็นตัวอย่างสินค้าหรือมิใช่เพื่อการค้า
สุราจำนวนไม่เกิน ๑๐ ลิตร หรือยาสูบยกเว้นบุหรี่ซิกาแรตไม่เกิน ๒
กิโลกรัมทางสำนักงานศุลกากรทุกแห่งในเขตกรุงเทพมหานคร หรือกรณีนำติดตัวเข้ามาทางด่านศุลกากรท่าอากาศยานเชียงใหม่
ด่านศุลกากรท่าอากาศยานภูเก็ต ด่านศุลกากรท่าอากาศยานหาดใหญ่ด่านศุลกากรสะเดา
ด่านศุลกากรปาดังเบซาร์ ด่านศุลกากรสุไหงโก-ลก
และสำนักงานศุลกากรตรวจของผู้โดยสารท่าอากาศยานสุวรรณภูมิ ไม่ต้องแจ้งราคาขายปลีกแนะนำและโครงสร้างราคาขายปลีกแนะนำ
ไม่ต้องจดทะเบียนสรรพสามิต
และไม่ต้องจัดทำบัญชีรับจ่ายสินค้าที่นำเข้ามาในราชอาณาจักร

ข้อ
๔  ประกาศนี้ให้ใช้บังคับตั้งแต่วันที่
๑๖ กันยายน พ.ศ. ๒๕๖๐ เป็นต้นไป

ประกาศ
ณ วันที่ ๑๖ กันยายน พ.ศ. ๒๕๖๐
สมชาย  พูลสวัสดิ์
อธิบดีกรมสรรพสามิต

พัชรภรณ์/จัดทำ
๕ ตุลาคม ๒๕๖๑

[๑] ราชกิจจานุเบกษา เล่ม ๑๓๕/ตอนพิเศษ ๑๑๙ ง/หน้า ๑๔๓
(เล่มที่๒)/๒๔ พฤษภาคม ๒๕๖๑